Fra maj bliver det igen muligt at nyde god mad og rolige omgivelser på Svinkløv Badehotel ved Vesterhavet. Det ikoniske badehotel er nu snart genskabt, med kun ganske få ændringer.

En septembernat i 2016 blev katastrofal for Svinkløv Badehotel. Ilden rasede, og det ikoniske badehotel fra 1925 brændte ned til grunden. I foråret 2018 startede genopbygningen så, og nu nærmer man sig det store mål. - Jeg bliver glad, fordi vi har jo været slået hjem i ludo her de seneste par år. Nu begynder det at materialisere sig, og vi kan snart se det endelige resultat, fortæller formand for Fonden for Svinkløv Badehotel, Steen Royberg til TV2 Nord. Det nye hotel bliver opført i træ lige som det gamle. Indtil videre er der blevet brugt hele 40 kilometer træ til udvendig træbeklædning. Og det har været vigtigt for folkene bag badehotellet, at det genopførte byggeri bibeholder den oprindelige stemning. - Vi har brugt lang tid på at beskrive Svinkløv Badehotels dna. Det er det dna, som vi vil prøve at overføre hertil. Der vil være lige så dårligt internet, som der altid har været. Og der vil være den ægte charme, når vi igen åbner, det er jeg sikker på, siger Steen Royberg. Særligt en ændring vil der dog nok blive lagt mærke til. - Vi får det samme antal værelser som før, til gengæld så får vi mulighed for at have badeværelse på alle værelser, og det tror jeg, at gæsterne bliver rigtig tilfredse med, forklarer Steen Royberg. Brandsikkerhed i top Det var en elektricitetsfejl i en tørretumbler, der forårsagede den skæbnesvangre brand tilbage i 2016. Brinkløv Badehotel levede den gang allerede op til de krav, som myndighederne udstikker. Alligevel har man valgt at være ekstra påpasselige under opførelsen af det nye badehotel. - Vi har haft brandingeniører på, og vi har haft eksterne på, for vi vil være 100 procent sikre på, at vi har opfyldt alt, og at vi har gjort vores ypperligste i forhold til brandsikkerheden fremadrettet, fortæller Steen Royberg. Dagligt er mange en tur forbi badehotellet, for at se hvordan det skrider frem med arbejdet. Der er sågar busture med folk, der kommer forbi. Og de fleste kan godt genkende det byggeri, som nu titter frem i klitterne. - Jeg tror, at det bliver fantastisk flot, og det ligner jo nærmest sig selv fra før, siger Jane Abrahamowitz til TV2 Nord. - Det første indtryk, der faldt mig ind, da jeg kom nede ved parkeringspladsen, det var, at der ligger badehotellet. Det har jo altid ligget der, så jeg synes, at det er ramt plet, det ligner helt sig selv, tilføjer Jens Ejner Jørgensen fra Mors til TV2 Nord. Der er stadig et par måneders arbejde tilbage, før badehotellet er helt færdigt, men efter planen er det til foråret, at man igen kan nyde naturen og Vesterhavet på første parket. - Vi forventer at Svinkløv Badehotel åbner omkring den anden uge i maj, slutter Steen Royberg.